Beurtkrag, burgers dorings in Famous Brands se vlees | Netwerk24
Deur Elvira Wood 12 Maart 2019 06:00
’n Gourmet Burger Kitchen in Londen.
Beurtkrag in Suid-Afrika en die Britte wat nie meer van “ontwerpersburgers” hou nie, is die dorings in Famous Brands se vlees.
Dié maatskappy, wat Wimpy, Steers en Mugg & Bean in Suid-Afrika en Gourmet Burger Kitchen (GBK) in Brittanje besit, waarsku Maandagmiddag laat nadat markte gesluit het in ’n handelsverklaring dat hy verwag sy verdienste per aandeel vir die jaar tot einde Februarie 2019 “meer” as 20% laer gaan wees as ’n jaar tevore.
Hy gee geen spesifieke bedrag nie.
Sy basiese verdienste per aandeel het reeds in 2018 met 95% tot net 22c gedaal teenoor 2017.
Dit was ook hoofsaaklik weens die probleme wat hy met GBK ervaar het.
Famous Brands het as deel van sy plan om dié groep te red, nou reeds 24 GBK-takke gesluit.
Dit volg nadat hy voorheen aangekondig het hy gaan 14 sluit.
Lees ook: Famous Brands sluit 14 takke van Britse GBK
In Suid-Afrika blyk dit dit is nie net sukkelende verbruikers wat nie kitskos wil koop nie, maar ook beurtkrag wat deur Eskom toegepas is wat druk op die groep se restaurante geplaas het.
Famous Brands sê in die verklaring die kragonderbrekings het verbruikersvertroue laat daal, wat weer sy verkope benadeel het.
Die maatskappy maak na verwagting sy resultate op 29 Mei bekend.
Meer oor: Famous Brands | Gourmet Burger Kitchen | Beurtkrag | Burgers | Kitskos